Florin Roman, plângere penală după ce ar fi fost lovit de Dan Vîlceanu. Update
- Iulia Moraru
- 21 mai 2024, 11:30
Update:
După bătaia din Parlament, liderul PNL, Nicolae Ciucă, a venit și el cu o reacție promptă. Potrivit acestuia, violența fizică e de neacceptat, cu atât mai mult cu cât ea are loc pe holurile Parlamentului.
Nicolae Ciucă a declarat că atacul asupra lui Florin Roman evidențiază lipsa de caracter și conduită morală a deputatului Dan Vîlceanu, considerându-l condamnabil și inacceptabil.
El a solicitat conducerii Camerei Deputaților să ia măsurile necesare în această privință.
„Am fost trimiși aici de oameni, ca să lucrăm pentru ei și pentru interesul comun al societății. Avem datoria morală de a da un exemplu de comportament decent și civilizat, cu respectarea regulilor. Cum putem face mai bine pentru țară și pentru români dacă nu putem respecta reguli de bază?”
Știre inițială:
A fost scandal pe holurile Parlamentului, pus în scenă de doi foști miniștri din PNL, Florin Roman și Dan Vîlceanu, care și-au aruncat vorbe acide și, au ajuns chiar și la confruntări fizice.
Scandalul dintre cei doi ar fi pornit, în plenul Camerei Deputaților, de la un schimb dur de replici.
Dan Vîlceanu neagă că l-ar fi agresat pe Florin Roman
Ulterior, conflictul dintre cei doi s-ar fi intensificat, ajungând la înjurături. În cele din urmă, cei doi au ieșit din plen și au continuat pe holurile Parlamentului.
Deși Vîlceanu a negat o bătaie, ceea ce a lăsat însă de bănuit a fost faptul că Florin Roman s-a întors în plen, ținându-se de nas cu un șervețel.
Dan Vîlceanu a recunoscut însă faptul că între el și fostul coleg de partid a avut loc un schimb acid de replici.
„Nu a fost o bătaie, doar l-am luat după umeri și l-am condus afară din sala de plen după ce am avut un schimb de replici.
Totul a început cu provocarea lui, a început să îmi spună cuvinte grele când eu eram în bancă în sala de plen alături de un coleg. I-am răspuns și eu, situația s-a tensionat și l-am scos afara. Dar nu ne-am bătut”, a spus Dan Vîlceanu, potrivit aktual24.ro.
Liberalul susține că a fost agresat fizic
Florin Roman susține însă că a fost lovit în zona nasului cu genunchiul, de fostul său coleg din PNL, totul pornind de la un comentariu făcut în direcția lui Vîlceanu.
„Astăzi am trăit un moment prin care nu credeam că voi trece vreodată într-o lume civilizată. I-am reproșat deputatului neafiliat, Dan Vilceanu, încălcarea regulamentului prin prezența lui în băncile grupului PNL. Problema dumnealui la parlament era să afle câți primari au plecat la Călărași. A urmat o altercație verbală, după care, am fost bruscat fizic spre ieșirea din plen.
În afara sălii de plen am fost agresat fizic, din nou, în mod golanesc, cu o lovitură cu genunchiul aplicată în zona nasului”.
Roman declară că, având în vedere imaginile surprinse de camerele de luat vederi, va solicita sancționarea deputatului neafiliat, prieten al ADU, pentru actul de violență.
De asemenea, va depune o plângere penală împotriva deputatului care a manifestat comportament „huligan”.
Într-o declarație pentru digi24, liberalul a mai spus că Vîlceanu l-a luat de gât și l-a invitat pe hol „la bătaie”. Florin Roman a precizat că a cerut deja imaginile de pe camerele de filmare și și-a rugat colegii să pregătească formularul pentru a-l depune la Biroul Permanent.